La Falla Nàquera- Lauri Volpi entregarà els seus Premis Lauri Volpi, el 10 de febrer
2025-07-24

Dissabte que ve 10 de febrer, el casal de la Falla Nàquera- Lauri Volpi de Burjassot acollirà un dels actes més especials per a la comissió: el lliurament dels Premis “Lauri Volpi” que, en la seua IX edició, són per a entitats, col·lectius i persones vinculades, d’una manera directa, amb el món de les Falles.

Així, el Premi de Contribució a la Societat, enguany ha recaigut en la Policia Local de Burjassot, una guardó que des de la PLB s’ha rebut amb una gran il·lusió ja que reconeix la seua labor al llarg dels dies de celebració de les Falles i també durant la resta de l’any, sent essencial per al municipi.

El Premi de Contribució al Món Faller ha sigut per al comunicador i faller José Antonio García Herrero (Pepe Herrero); el de la Contribució Solidària, per a l’Associació Duchenne Parent Project, mentre que el Premi Especial Lauri Volpi ha sigut per a Amparo Salvador Murillo.

La comissió burjassotera va crear estos premis en honor al seu reconegut padrí, el tenor italià Giacomo Lauri Volpi.

El lliurament dels premis serà a les 23.00 hores en el casal de la Falla que s’obrirà a les 20.45 hores per a rebre a totes i tots els convidats, donant pas al sopar a les 21.45 hores.